Obred je izveden u sklopu obeležavanja slave preduzeća Bogojavljenja, a kum je bio lider pokreta “Dinara-Drina-Dunav” Tomislav Bokan, koji je istovremeno i savetnik direktora Vodovoda.



"Gospod se javi, vaistinu se javi! Veliko mi je zadovoljstvo što je naš Vodovod i ove godine obeležio svoju krsnu slavu. Smatram da je vraćanje tradiciji i vrednostima koje ona nosi jedan od osnovnih preduslova razvoja boljeg društvenog okruženja, a samim tim i boljeg života građana svih nacionalnosti i vera u našem gradu", naveo je Bokan nakon čina osveštavanja vode.



On je dodao i da običaj posvećenja vode na Bogojavljenje ima duboko ukorenjenu tradiciju u Novom Sadu i veoma važno mesto u duhovnom životu novosadskih Srba, ali ne samo njih, jer se ritual tradicionalno obavljao na Dunavu, a tom činu su redovno prisustvovali i pripadnici drugih verskih zajednica i nacionalnosti, kao i gradska vlast, ali je to prekinuo komunizam.



Bokan je dodao je i da je činom osvećenja bogojavljenske vodice blagoslov, simbolično, prenet i na vodovodni sistem Grada Novog Sada.



"U tome nema apsolutno ništa sporno, kao što su prošle godine to pojedini mediji i političke stranke pokušali da navedu”, rekao je Bokan.



Podsetimo da je "Vodovod" krsnu slavu počeo da obeležava prošle godine, a da je čin osveštavanja vode osuđen od niza političkih stranaka, NVO udruženja, građana, a vest o ovom činu je prepravila i svetske medije koji su ismevali ponašanje ovog novosadskog preduzeća, poredeći ga sa epizodom, "Mućki" u kojoj braća Derek I Rodni pokušavaju običnu vodu iz česme da prodaju kao svetu.

Dodajmo još da su povodom Bogojavljenja danas na više lokacija u gradu postavljene cisterne sa osveštanom vodom, kako bi građani mogli sebi da natoče koliko im treba.

LSV: "Vodovod" ponovo bruka Novi Sad, podnećemo žalbe



Nakupci glasova poznatiji kao Pokret "Dinara-Drina-Dunav" koji upravljaju preduzećem "Vodovod i kanalizacija", ponovo brukaju Novi Sad, saopštila je Liga socijaldemokrata Vojvodine.



"Nakon što su pre godinu dana organizovali osveštavanje vode u gradskom vodovodu, čemu se čitav svet smejao, danas su rešili da omoguće osveštavanje vode u cisternama ovog gradskog preduzeća. Današnje fotografije na kojima sveštenici u sred Novog Sada na merdevinama blagosiljaju cisterne sigurno će ponovo nasmejati planetu. One, međutim, pokazuju i da Pokret Dinara-Drina-Dunav ne samo da ne mari za Ustav i sekularnost ove države, nego i da se prema gradskom preduzeću odnosi kao prema ličnoj imovini i privatnoj firmi", navodi LSV.



Tim povodom Pravni savet ove stranke će podneti žalbu Nadzornom odboru JKP "Vodovod i kanalizacija", nadležnoj Gradskoj upravi i svim drugim instancama, zaključuje LSV.

Autor: 021